Atria (ook bekend as Alpha Trianguli Australis of α TrA) is die helderste ster van die sterrebeeld Suidelike Driehoek (Triangulum Australe). Dit is die een punt van ’n driehoek wat dit vorm saam met die sterre Beta en Gamma Trianguli Australis, waarvan die sterrebeeld se naam afgelei is. Die ster se Bayer-naam is "Alpha Trianguli Australis". Die historiese naam, "Atria", is ’n verkorting daarvan. In 2016 het die Internasionale Astronomiese Unie se sternaamwerkgroep (WGSN) dié naam vir die ster goedgekeur. Atria is ’n helder reus met ’n skynbare magnitude van 1,91. Volgens parallaksmetings is dit rofweg 391 ligjare van die Son af. Die geraamde ouderdom daarvan is 48 miljoen jaar; oud genoeg dat dit weg van die hoofreeks geëvolueer en ’n reusester geword het. Sy massa is sowat sewe keer dié van die Son, maar sy ligsterkte 5 500 keer die Son s’n. Die effektiewe temperatuur van sy buitenste laag is 4 150 K, wat dit die tipiese oranje kleur van ’n K-tipe ster gee.